26. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 39322/1731 της 15/17 Μαρτ. 1977 (ΦΕΚ Β΄ 241) Περί διαγραφής χρεών που οφείλονται από Φόρο Μεταβιβάσεως Ακινήτων ακύρων ή ακυρωσίμων συμβολαίων. Έχοντας υπόψη: Τις διατάξεις της παρ. 1 και 3 του άρθρ. 48 του Νόμ. 542/1977 «περί τροποποιήσεως αντικαταστάσεως και συμπληρώσεως φορολογικών και άλλων τινών διατάξεων», αποφασίζουμε: Καθορίζουμε τον τρόπο διαγραφής του Φόρου Μεταβιβάσεως Ακινήτων που προέρχεται από τη διαφορά μεταξύ του τιμήματος το οποίο αναφέρεται στο συμβόλαιο αγοράς και της αγοραίας αξίας του ακινήτου, με τις ακόλουθες προϋποθέσεις και δικαιολογητικά: Α΄ Προϋποθέσεις: α)Να έχει γίνει βεβαίωση του Φόρου Μεταβιβάσεως ακινήτων, και να έχει χορηγηθεί αναστολή εισπράξεως μέχρι τη 14 Φεβρουαρίου 1977 (χρονολογία ισχύος του Νόμ. 542/1977). β)Να έχει ακυρωθεί το συμβόλαιο μεταβιβάσεως και η ακύρωση να έχει μεταγραφεί στο αρμόδιο Υποθηκοφυλακείο. Β΄ Δικαιολογητικά: α)Το συμβόλαιο ακυρώσεως της μεταβιβάσεως  β)Το πιστοποιητικό του αρμοδίου υποθηκοφυλακείου ότι το συμβόλαιο ακυρώσεως της μεταβιβάσεως μεταγράφηκε. Τα Δημόσια Ταμεία σε όσες περιπτώσεις υπάρχουν οι πιο πάνω προϋποθέσεις και δικαιολογητικά θα εκδώσουν ένα τετραπλότυπο ατομικό φύλλο εκπτώσεως (Τ.Α.Φ.Ε. που θα συνοδεύεται από ονομαστική κατάσταση των οφειλετών. Με βάση το τετραπλότυπο ατομικό φύλλο εκπτώσεως (Τ.Α.Φ.Ε.) και την απόφαση αυτή τα Δημόσια Ταμεία θα προβαίνουν στη διαγραφή. Για όσες περιπτώσεις έχει χορηγηθεί αναστολή εισπράξεως του Φόρου Μεταβιβάσεως ακινήτων και για να γίνει η διαγραφή θα πρέπει τα Δημόσια Ταμεία να ειδοποιήσουν τους ενδιαφερομένους να φροντίσουν για την προσκόμιση των πιο πάνω δικαιολογητικών. Η απόφαση αυτή να δημοσιευθεί στην Εφημερίδα της Κυβερνήσεως. 